Paġna RIMARKI ĠENERALI DWAR IL-KONTENUT U L-MIRI TAL-PROPOSTA KUMMENTI SPEĊIFIĊI SKONT L-ARTIKOLU IL-QORTI TAL-AWDITURI TAL-UNJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikoli 322 u 325 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a tiegħu; Wara li kkunsidrat it-talba għal opinjoni dwar il-proposta msemmija hawn fuq, mibgħuta mill-Parlament lill-Qorti tal-Awdituri fit-23 ta' Lulju 2014; Wara li kkunsidrat it-talba għal opinjoni dwar il-proposta msemmija hawn fuq, mibgħuta mill-Kunsill lill-Qorti tal-Awdituri fit-18 ta' Lulju 2014; ADOTTAT L-OPINJONI LI ĠEJJA: Il-proposta għal Regolament tal-Parlament Ewropew u tal-Kunsill li temenda r-Regolament (UE, Euratom) Nru 966/2012 dwar ir-regoli finanzjarji applikabbli għall-baġit ġenerali tal-Unjoni ġiet abbozzata bil-ħsieb li dawk ir-regoli jinġiebu f'konformità mar-regoli tal-akkwist pubbliku fid-Direttiva 2014/24/UE u fid-Direttiva 2014/23/UE dwar l-għoti ta' kuntratti ta' konċessjoni. Il-proċess ta' allinjament ikun ifisser li l-leġiżlatur jadotta r-regoli li jemendaw ir-Regolament Finanzjarju, u li l-Kummissjoni tadotta l-atti ddelegati. Peress li d-dispożizzjonijiet tar-Regolament Finanzjarju u r-regoli ta' implimentazzjoni huma marbuta mill-qrib, il-Qorti tal-Awdituri tqis li hija għandha tiġi infurmata dwar l-emendi li l-Kummissjoni tipproponi għar-regoli ta' applikazzjoni qabel ma l-leġiżlatur jadotta r-regoli li jemendaw ir-Regolament Finanzjarju. Fir-rigward tal-bażi legali tal-proposta adottata mill-Kummissjoni biex temenda r-Regolament Finanzjarju, il-Qorti tal-Awdituri tinnota li din il-proposta tinvolvi wkoll għadd konsiderevoli ta' regoli li huma mmirati biex isaħħu l-protezzjoni tal-interessi finanzjarji tal-UE permezz tal-implimentazzjoni fil-Kummissjoni ta' sistema li rapidament taqbad riskji għal dawk l-interessi finanzjarji. Għalhekk il-proposta għandu jkollha wkoll l-Artikolu 325 tat-TFUE bħala l-bażi legali tagħha. Madankollu, fil-kunsiderazzjonijiet għall-proposta għal regolament ippreżentata għal opinjoni, ma hemmx referenza għal dan l-artikolu. Għaldaqstant il-Qorti tal-Awdituri hija tal-opinjoni li l-leġiżlatur ma jistax jiddelega lill-Kummissjoni, taħt l-Artikolu 290, is-setgħa li tiddetermina l-elementi essenzjali relatati mal-akkwist pubbliku — kif kieku jsir permezz tal-proposta attwali għal Regolament. Il-Qorti tal-Awdituri tirrakkomanda li jkun hemm tfakkira ċara ta' dawn l-objettivi fil-premessi għar-regolament propost. Fil-proposta attwali, dawn huma biss parzjalment elenkati fil-memorandum ta' spjegazzjoni, li jiddikjara li "qed jiġu introdotti dispożizzjonijiet [ġodda], bħal [...] l-introduzzjoni ta' konformità ma' obbligi ambjentali, soċjali u l-liġi tax-xogħol bħala rekwiżit ewlieni...". L-objettivi għandhom ukoll jiġu stabbiliti aktar fis-sod permezz tal-parti normattiva tar-regolament. Għalhekk, l-ewwel nett, l-għan li jsir użu aħjar mill-akkwist pubbliku b'appoġġ għall-għanijiet soċjetali komuni għandu jiġi espress b'mod ċar, iżda bil-kundizzjoni li l-użu mill-akkwist pubbliku b'dan il-mod ma jistax jitħalla jnaqqas mill-ġestjoni finanzjarja tajba tal-baġit tal-UE. It-tieni nett, l-obbligu li jkun hemm konformità mal-ligi ambjentali, soċjali u tax-xogħol għandu jittenna fost il-prinċipji ġenerali li huma applikabbli għall-akkwist (ara l-paragrafu 20) u għandu jkun akkumpanjat minn sanzjonijiet espliċiti kontra offerenti jew kuntratturi li ma jikkonformawx (ara l-paragrafi 34 u 40). L-objettiv li tiġi ffaċilitata l-parteċipazzjoni tal-intrapriżi żgħar u medji fl-akkwist pubbliku għandu wkoll jissemma b'mod ċar fil-proposta għal Regolament. Il-Qorti tal-Awdituri tqis li għandhom jiġu koperti b'mod partikolari l-oqsma li ġejjin sabiex tiġi promossa l-parteċipazzjoni tal-SMEs: l-obbligu li tiġi ġustifikata deċiżjoni li kuntratt ma jinqasamx f'lottijiet (l-Artikolu 46(1) tad-Direttiva 2014/24/UE), l-użu obbligatorju minn e-Certis (l-Artikolu 61), pagamenti diretti lis-sottokuntratturi (l-Artikolu 71(7)), monitoraġġ tal-applikazzjoni tar-regoli tal-akkwist pubbliku (l-Artikolu 83(3)), u d-disponibbiltà pubblika ta' informazzjoni u gwida dwar l-interpretazzjoni u l-applikazzjoni tal-leġiżlazzjoni dwar l-akkwist pubbliku li torbot lill-istituzzjonijiet u l-korpi tal-UE (l-Artikolu 83(4)). Huwa essenzjali li wieħed iżomm f'moħħu li l-miżuri għall-esklużjoni jew ir-rifjut ta' operaturi ekonomiċi minn proċeduri tal-akkwist huma simili għas-sanzjonijiet ta' esklużjoni li l-ġurisdizzjonijiet kriminali nazzjonali jistgħu jimponu fuq persuni ġuridiċi. Il-Qorti tal-Awdituri tqis li s-sistema prevista mill-proposta għal Regolament għandha tiġi rreveduta fid-dawl tal-prinċipji li l-penalitajiet iridu jkunu ddefiniti bil-liġi u jkunu proporzjonati u li d-dritt ta' difiża għandu jkun jiġi rrispettat. Fl-aħħar nett, ir-raġunijiet għall-emendar tas-sistema attwali ta' esklużjoni għandhom jiġu ċċarati fil-preambolu. Għalkemm l-objettiv tat-titjib tar-regoli f'dan ir-rigward jingħata b'mod ġenerali, mhuwiex possibbli li jiġi identifikat liema elementi tas-sistema kienu fil-mira għal titjib. Din it-taqsima fiha analiżi, mill-Qorti tal-Awdituri, tal-proposta għal Regolament mill-perspettiva tal-objettivi ta' reviżjoni u mmodernizzar tar-regoli tal-akkwist pubbliku, li wasslet għall-adozzjoni tad-direttivi dwar l-akkwist pubbliku, u minn dik tal-objettiv ta' protezzjoni tal-interessi finanzjarji tal-Unjoni. Il-Qorti tal-Awdituri eżaminat dawn l-objettivi għal kull artikolu wieħed wara l-ieħor. Isiru kummenti fejn il-proċess ta' allinjament mad-direttivi jidher li huwa inkomplet jew fejn jinħtieġ titjib għall-mekkaniżmi proposti għall-protezzjoni tal-interessi finanzjarji. B'referenza għall-Artikolu 18(2) tad-Direttiva 2014/24/UE, il-Qorti tal-Awdituri tqis li għandu jinżdied prinċipju ġenerali li jirregola l-eżekuzzjoni ta' kuntratti skont il-liġi u li jirrifletti l-għanijiet soċjetali meħtieġa li għandhom jinkisbu. Aħna nipproponu li jinżdied il-paragrafu li ġej mal-Artikolu 102: "Meta jkunu qegħdin jagħtu u jesegwixxu kuntratti, l-awtoritajiet kontraenti għandhom jimplimentaw miżuri adatti biex jiżguraw li jiġi appoġġat it-tkabbir intelliġenti, sostenibbli u inklużiv u li l-operaturi ekonomiċi jikkonformaw mal-obbligi tal-liġi ambjentali, soċjali u tax-xogħol stabbiliti mil-leġiżlazzjoni tal-UE jew dik nazzjonali, il-ftehimiet kollettivi jew il-konvenzjonijiet internazzjonali tal-ambjent, soċjali u tax-xogħol elenkati fl-Anness X għad-Direttiva 2014/24/UE." L-Artikolu 104(1) tal-proposta għal Regolament fih lista ta' proċeduri tal-akkwist. L-artikolu għandu jitwessa' biex jinkludi definizzjoni ta' kull proċedura, flimkien mal-kundizzjonijiet li fihom jistgħu jintużaw proċeduri ta' natura eċċezzjonali (proċedura kompetittiva permezz ta' negozjar, djalogu kompetittiv, proċedura nnegozjata). Dan huwa kollu parti mill-ideat u l-kunċetti ewlenin tal-akkwist pubbliku li ma jistgħux jiġu delegati taħt l-Artikolu 290 TFUE. Minħabba n-natura tal-penali ta' esklużjoni mill-parteċipazzjoni fl-akkwist pubbliku li tista' tiġi imposta fuq operaturi ekonomiċi, is-sitwazzjonijiet u ċ-ċirkustanzi li fihom din il-penali tista' tiġi applikata jridu jitpoġġew f'qafas legali li jkun ċar, preċiż u suġġett għal interpretazzjoni restrittiva. F'dan ir-rigward, it-test propost fih element kbir ta' inċertezza, b'mod partikolari fl-oqsma li ġejjin: Barra minn hekk, għandu jinżamm preżenti li operatur ekonomiku jiġi eskluż ukoll mill-parteċipazzjoni jekk kien is-suġġett ta' deċiżjoni ta' ffriżar ta' fondi fil-kuntest ta' penali finanzjarja internazzjonali (tan-NU jew tal-UE) jew nazzjonali. L-awtorità kontraenti tkun marbuta bl-effetti ta' tali deċiżjoni, irrispettivament minn jekk l-Artikolu 106 tar-Regolament Finanzjarju ġiex applikat jew le. Qed issir il-proposta li ġejja: "Operatur ekonomiku għandu jkun eskluż milli jipparteċipa fil-proċeduri tal-akkwist f'każijiet ta': Il-proposta ma tinkludix definizzjonijiet tal-ideat essenzjali elenkati bħala li jikkostitwixxu raġunijiet għall-esklużjoni, jiġifieri, ksur serju ta' obbligi, kondotta professjonali ħażina serja, irregolarità, eċċ. L-Artikolu 108(2) ma jagħti l-ebda dettall dwar in-natura tal-"miżuri konservatorji preventivi u temporanji fl-implimentazzjoni tal-baġit" li uffiċjal awtorizzanti responsabbli għandu mnejn jieħu jekk l-esklużjoni ma tkunx (għad) ġiet miftiehma mill-bord. Taħt l-Artikolu 107 (ara hawn taħt), operatur ekonomiku jista' jiġi eskluż biss — jiġifieri rrifjutat– minn proċedura partikolari tal-akkwist jekk ikun f'waħda mis-sitwazzjonijiet li għalihom issir referenza fl-Artikolu 107, u dan ikun impossibbli bħala miżura preventiva u temporanja. Barra minn hekk, operatur ma jistax jiġi rrifjutat temporanjament minn proċedura speċifika. Fid-dawl ta' dan, il-proposta għandha titwessa' sabiex tindika x'miżuri effettivi oħra jistgħu jittieħdu mill-uffiċjali awtorizzanti responsabbli. It-test ma jindirizzax il-kwistjoni ta' piena doppja. Huwa għandu jagħmilha ċara li l-ebda deċiżjoni ta' esklużjoni li tkun diġà imposta ma għandha tittenna taħt l-ebda tali penali kriminali li Stat Membru jista' jimponi meta l-OLAF sussegwentement jirreferi każ lil awtorità ġudizzjarja nazzjonali. Taħt il-proposta, is-sitwazzjonijiet li għandhom mnejn iwasslu għal esklużjoni fil-każ ta' ksur serju fit-twettiq ta' obbligi kuntrattwali (l-Artikolu 106(1)(e)) jkunu limitati għal każijiet fejn ikun hemm riskji għall-interessi finanzjarji tal-Unjoni, peress li l-ambitu ta' azzjoni tal-bord li għalih issir referenza fl-Artikolu 108 ikun ristrett b'mod simili. Madankollu, għalkemm kuntrattur jista' jkun kiser b'mod serju l-obbligi kuntrattwali tiegħu, dak mhux bilfors ikun jinvolvi riskju għall-interessi finanzjarji tal-Unjoni. Barra minn hekk, għandu jkun possibbli li jiġi eskluż operatur ekonomiku li jkun naqas milli jissodisfa l-obbligi applikabbli li għalihom issir referenza fl-Artikolu 18(2) tad-Direttiva 2014/24/UE (u memmija fl-Artikolu 102 tal-proposta — ara hawn fuq) b'referenza għall-Artikolu 57(4)(a) tad-Direttiva. L-Artikolu 106(3) tal-proposta jrodd lura lill-awtorità kontraenti rwol deċiżjonali fir-rigward ta' penalitajiet. Dan ma jidhirx li huwa konsistenti mar-raġunament wara l-Artikolu 108, li jiddikjara li huwa f'idejn il-Kummissjoni li tieħu deċiżjonijiet li timponi penali ta' esklużjoni, permezz ta' bord stabbilit għal dak l-iskop. Għaldaqstant ikun loġiku li din il-klawsola titmexxa għall-Artikolu 107, li jittratta r-rifjut ta' operatur ekonomiku minn proċedura partikolari, peress li huwa f'dak il-kuntest li l-awtorità kontraenti għandha tingħata xi diskrezzjoni biex tivvaluta jekk għandhiex tinforza jew iżżomm l-esklużjoni fi proċedura speċifika tal-akkwist li tkun nediet. Il-kwistjoni tal-awtorità deċiżjonali kompetenti trid tiġi kkjarifikata wkoll fir-rigward tar-rekwiżit għat-trasparenza b'rabta ma' mezzi ta' rimedju (l-Artikolu 97 tar-Regolament Finanzjarju). Meta deċiżjonijiet dwar sanzjonijiet (ta' esklużjoni u finanzjarji) jittieħdu mill-bord, appelli kontra d-deċiżjonijiet tiegħu jridu jiġu indirizzati kontra l-Kummissjoni, li stabbilixxiet il-bord li jaġixxi f'isimha. Dan ifisser ukoll li appelli kontra deċiżjonijet minn awtoritajiet kontraenti għar-rifjut ta' applikazzjonijiet jew offerti, immotivati minn sanzjoni ta' esklużjoni meħuda mill-bord, huma inammissibbli għaliex l-att li jaffettwa b'mod negattiv huwa d-deċiżjoni ta' sanzjoni (ara wkoll il-paragrafu 32). Fuq il-bażi tal-Artikolu 261 tat-TFUE, it-test irid jippermetti li l-Qorti tal-Ġustizzja tingħata ġurisdizzjoni fir-rigward ta' sanzjonijiet ta' esklużjoni meħuda skont dawn l-Artikoli. L-aħħar subparagrafu tal-Artikolu 108(3) irid jiġi supplimentat billi jippermetti li jsir appell kontra r-rifjut ta' talba għar-reviżjoni tad-deċiżjoni ta' esklużjoni taħt l-Artikolu 108(3)(g). Skont il-memorandum ta' spjegazzjoni u l-premessa 15 għall-proposta għal Regolament, minn issa 'l quddiem il-kriterji ta' esklużjoni għandhom ikunu separati b'mod ċar mill-kriterji li jwasslu għal rifjut possibbli minn proċedura partikolari. Madankollu, dan huwa preċiż biss għas-sitwazzjonijiet deskritti fl-Artikolu 107(1)(b) u (c). Dan għaliex, sew jekk operatur ekonomiku għandu jiġi eskluż u sew jekk għandu jiġi rrifjutat milli jipparteċipa fi proċedura partikolari, is-sitwazzjonijiet li għalihom issir referenza fl-Artikolu 106(1) u (2) huma identiċi, kif inhi wkoll il-proċedura li għandha tiġi segwita. Ir-rifjut ikun jiddependi, mhux minn valutazzjoni mill-awtorità kontraenti, iżda minn sentenza finali, minn deċiżjoni amministrattiva jew minn deċiżjoni meħuda mill-bord li għalih issir referenza fl-Artikolu 108. Biex titfakkar din l-intenzjoni li ż-żewġ sitwazzjonijiet jiġu sseparati fl-interess ta' effettività u awtonomija istituzzjonali, l-Artikolu 107 għandu jiġi allinjat bis-sħiħ mal-Artikolu 57(4) tad-Direttiva 2014/24/UE, filwaqt li tintradd lura għalkollox, lill-awtorità kontraenti, is-setgħa li tiddeċiedi jekk tirrifjutax operatur ekonomiku minn proċedura partikolari. L-Artikolu 107 tal-proposta ma għadux jagħti l-kunflitt ta' interess bħala raġuni għar-rifjut ta' operatur ekonomiku minn proċedura tal-akkwist. Madankollu, din is-sitwazzjoni hija s-suġġett tal-Artikolu 57(4)(e) tad-Direttiva 2014/24/UE. L-Artikolu 107 tal-proposta sempliċement tirreferi għas-sitwazzjoni ta' kunflitt ta' interess li fiha jista' jitqiegħed offerent involut fit-tħejjija tal-proċedura. Din hija sitwazzjoni speċifika li hija differenti mill-kunflitt ta' interess li għalih issir referenza fl-Artikolu 57(4) tad-Direttiva. Huwa ċert li għall-biċċa l-kbira mill-każijiet ta' kunflitt ta' interess, fi ħdan it-tifsira tal-Artikolu 57 tar-Regolament Finanzjarju, bejn membru tal-persunal tal-awtorità kontraenti u operatur ekonomiku, l-awtorità kontraenti trid tneħħi l-membru tal-persunal mill-proċedura tal-għoti kkonċernata, aktar milli l-operatur ekonomiku. Madankollu, dawn ir-raġunijiet għar-rifjut tal-operatur ekonomiku jridu jinżdiedu biex ikopru, b'mod partikolari, każijiet fejn l-operatur ikun ekonomikament marbut mal-kumpanija li tkun involuta fl-implimentazzjoni jew fil-ġestjoni ta' parti mill-baġit allokat għall-kuntratt li jkun is-suġġett ta' proċedura għall-għoti ta' kuntratt. Aħna nipproponu ż-żieda ta' subparagrafu biex jiġi kopert dan il-kaġun għar-rifjut: "(d) jinsab f'sitwazzjoni ta' kunflitt ta' interess, fi ħdan it-tifsira tal-Artikolu 57, li ma tistax tiġi rimedjata minn miżuri oħrajn inqas intrużivi". Biex jissodisfa l-objettivi ddikjarati ta' dan l-abbozz ta' reviżjoni, l-Artikolu 110(1) tal-proposta għal Regolament għandu jiddikjara, fuq il-bażi tal-Artikolu 56 tad-Direttiva 2014/24/UE, li "l-awtoritajiet kontraenti jistgħu jiddeċiedu li ma jagħtux kuntratt lill-offerent li jissottometti l-offerta l-aktar vantaġġuża ekonomikament fejn dawn ikunu stabbilixxew li l-offerta ma tikkonformax mal-obbligi applikabbli tal-liġi ambjentali, soċjali u tax-xogħol stabbiliti mil-leġiżlazzjoni tal-UE jew dik nazzjonali, il-ftehimiet kollettivi jew il-konvenzjonijiet internazzjonali tal-ambjent, soċjali u tax-xogħol elenkati fl-Anness X għad-Direttiva 2014/24/UE". Mingħajr dispożizzjoni ta' dan it-tip, ikun impossibbli li tali offerti jiġu rrifjutati dment li n-nonkonformità mal-obbligi ma rriżultatx fi tfigħ ta' prezz li kien baxx b'mod anormali jew li naqas milli jissodisfa r-rekwiżiti minimi speċifikati fl-offerta. Il-formulazzjoni proposta tal-Artikolu 113(2)(2) u (3)(a) ma tkunx teħtieġ li l-awtorità kontraenti, fil-każ tal-għoti ta' kuntratti speċifiċi taħt kuntratt qafas bil-ftuħ mill-ġdid tal-kompetizzjoni, jinnotifikaw lill-kuntratturi li l-offerti tagħhom ikunu ġew irrifjutati, bir-raġunijiet għar-rifjut tagħhom, il-vantaġġi relattivi tal-offerta rebbieħa u isem l-offerent li jkun ingħatalu l-kuntratt. Din l-eċċezzjoni għar-regoli li jirregolaw it-trasparenza u l-obbligu tad-dikjarazzjoni tar-raġunijiet ma tistax tiġi ġġustifikata. Fir-rigward tal-qafas legali għal modifiki f'kuntratt matul l-eżekuzzjoni, id-Direttiva 2014/24/UE fiha dettalji ġodda li jinkorporaw il-każistika tal-QtĠ f'dan il-qasam. Din tiddikjara, kif innutat fil-premessa 107 għad-Direttiva, li, filwaqt li kuntratti jistgħu jiġu modifikati, "[a] hija meħtieġa proċedura tal-akkwist ġdida fil-każ ta' bidliet materjali fil-kuntratt inizjali". F'dan ir-rigward, l-Artikolu 114a(2) huwa fformulat kif ġej: "L-awtorità kontraenti tista' timmodifika kuntratt jew kuntratt qafas b'mod sostanzjali mingħajr proċedura tal-akkwisti biss fil-każi stipulati fl-atti delegati adottati skont dan ir-Regolament u sakemm il-modifika sostanzjali ma tibdilx is-suġġett tal-kuntratt jew il-kuntratt qafas." Biex ir-regoli finanzjarji jinġiebu f'konformità mad-Direttiva u mal-każistika tal-UE, il-kelmiet "b'mod sostanzjali" u "sostanzjali" għandhom jinqatgħu minn dan il-paragrafu jew jiġu sostitwiti b'antonimu. Il-proposta għal Regolament ma tispjegax liema tipi ta' modifika jistgħu jsiru għall-kuntratt matul l-eżekuzzjoni. Madankollu, dawn il-kunċetti huma parti mill-elementi essenzjali tal-akkwist pubbliku li jridu jiġu ddefiniti fir-Regolament Finanzjarju. Sakemm ma jkunx ġustifikat mod ieħor minħabba n-natura speċifika ta' kuntratti ffinanzjati mill-baġit tal-UE, il-formulazzjoni użata għandha tkun dik fl-Artikolu 72 tad-Direttiva 2014/24/UE. Hija dejjem ir-responsabbiltà tal-awtorità kontraenti li tattiva l-mekkaniżmi ta' penalitajiet kuntrattwali, li jinkludi t-temma tal-kuntratt (ara, b'mod partikolari, l-Artikolu 116 tar-Regolament Finanzjarju). Ksur serju u sostanzjali ta' obbligi kuntrattwali, li jista' jwassal għal sanzjoni finanzjarja jew ta' esklużjoni fuq il-bażi ta' ksur serju ta' kuntratt, irid jissemma fl-Artikolu 116 tar-Regolament Finanzjarju bħala raġuni għas-sospensjoni u t-temma tal-kuntratt. Għandha ssir distinzjoni bejn dawn il-każijiet u każijiet ta' żbalji sostanzjali. Barra minn hekk, ksur serju tal-obbligi kuntrattwali għandu jkun punibbli b'sanzjonijiet kuntrattwali wkoll meta l-ksur ma jkunx preġudizzjali għall-interess finanzjarju tal-UE. Dan jagħmilha possibbli li jitkoprew, b'mod partikolari, każijiet fejn il-ksur ta' kuntratt jew in-nonkonformità mal-obbligi tal-liġi applikabbli tal-liġi ambjentali, soċjali u tax-xogħol stabbiliti mil-leġiżlazzjoni tal-UE jew dik nazzjonali, il-ftehimiet kollettivi jew il-konvenzjonijiet internazzjonali tal-ambjent, soċjali u tax-xogħol elenkati fl-Anness X għad-Direttiva 2014/24/UE ma jkunux jinvolvu telf għall-baġit tal-UE. Ir-regoli li jikkonċernaw il-metodi għall-istimar tal-valur tal-kuntratt huma meqjusa essenzjali għas-suġġett tal-akkwist pubbliku għaliex huma jirregolaw l-għażla tal-proċedura tal-għoti. Konsegwentement, dawn ir-regoli għandhom jiġu inklużi fir-Regolament Finanzjarju. F'dan il-kuntest, għandha tinġibed l-attenzjoni għall-fatt li, bħar-regoli dwar l-istimar tal-valur ta' kuntratti qafas u kuntratti f'sistemi ta' xiri dinamiku, għall-proċedura wara sejħa għall-espressjonijiet ta' interess, il-valur li għandu jitqies irid ikun il-valur massimu tal-kuntratti kollha ppjanati matul id-durata kollha tal-lista mfassla wara s-sejħa għall-espressjonijiet ta' interess. Minħabba li r-regoli dwar penalitajiet għal nonosservanza tal-perjodu sospensiv huma element essenzjali tal-akkwist pubbliku, għandha tinżdied klawsola mal-Artikolu 118 li tgħid li "kuntratti ffirmati qabel tmiem il-perjodu sospensiv għandhom ikunu bla effett". Fin-nuqqas ta' kwalunkwe tali sanzjoni dissważiva, hemm il-periklu li dan l-obbligu jiġi injorat. Madankollu, il-konformità mar-rekwiżit ta' perjodu sospensiv hija parti intrinsika minn sistema ta' rimedju effettiva fil-qasam tal-akkwist pubbliku, li kemm l-UE kif ukoll l-Istati Membri għandhom jiggarantixxu. Din l-Opinjoni ġiet adottata mill-Qorti tal-Awdituri fil-Lussemburgu fil-laqgħa tagħha tal-15 ta' Jannar 2015.
Extracted from C_052_2015.html